|  |  |  |
| --- | --- | --- |
|  | Vår referanse: | 23/03231-2 |
| Justis- og beredskapsdepartementet     | Arkivkode: | --- |
| Saksbehandler: | Øyvind Renslo |
| Deres referanse: |   |
| Dato: | 16.08.2023 |
|  |

# Høringssvar - Høring - endringer i utlendingsforskriften for et forenklet regelverk mv

**1** **Om høringen**

Vi viser til Justis- og beredskapsdepartementets høringsnotat 23. juni 2023 med forslag om endringer i utlendingsforskriften for et forenklet regelverk mv.

Departementet opplyser at forslaget har den hensikt å forenkle regelverket og gjøre det mer digitaliseringsvennlig. Endringene gjelder ulike deler av regelverket og innebærer flere mindre forenklingsforslag som til sammen er ment å medvirke til å gjøre saksbehandlingen mer effektiv.

Det fremgår at departementet ønsker innspill og synspunkter på forslaget. Høringsfristen er satt til 23. september 2023.

**2** **Forslaget**

Deler av forslaget er relevant for kommunesektoren, og vi begrenser oss til å kommentere to av disse.

Departementet forslår å oppheve vilkåret i utlendingsforskriften (utlf.) § 10-10 om at «*referansepersonen*» ikke må ha mottatt økonomisk stønad etter lov om sosiale tjenester i arbeids- og velferdsforvaltningen de siste 12 månedene før gjenforening tillates. Med «*referanseperson*» menes «*den personen som søkeren ønsker å bli gjenforent med eller å etablere familieliv med*», jf. utlendingsloven § 39. Bakgrunnen for forslaget er at departementet vurderer bestemmelsen som overflødig ved siden av inntektskravet i § 10-8, og at hensynet bak regelen i § 10-10 derfor blir dekket av de øvrige delene av underholdskravet.

Videre foreslår departementet en endring i utlf. § 4-22 femte ledd. Forslaget går ut på å gi politiet hjemmel til å gi helsemyndighetene kontaktopplysninger på utlendinger som skal oppholde seg i riket utover tre måneder. I dag har politiet kun hjemmel til å gi *«navn og adresse»*, noe departementet ønsker å erstatte med *«kontaktopplysninger».* Den samme endringen foreslås for EØS- og EFTA-borgere i § 19-22.

Endringen er ment å gjøre det enklere for helsemyndighetene å kontakte personer som er pliktig til å gjennomføre en tuberkuloseundersøkelse.

**3** **Vår anbefaling**

Vi har ingen innvendinger mot å oppheve utlf. § 10-10, endringen i utlf. § 4-22 femte ledd eller endringen § 19-22 femte ledd, og med merknadene vi har nedenfor anbefaler vi departementet å gå videre med forslagene. Vi utdyper vurderingen i punkt 4.1 og 4.2.

**4** **Vurdering**

**4.1** **Endring av vilkår om «*økonomisk stønad*»**

Hensynet bak «*underholdskravet*» er å sikre at referansepersonen kan forsørge familiemedlemmet som kommer til Norge. Vi er enige med departementet i at dette hensynet ivaretas av inntektskravet i § 10-8, og at utlf. § 10-10 er overflødig.

Sosialhjelp tildeles av NAV kommune, men som det fremgår av høringsnotatet har NAV hatt en beskjeden rolle i kontrollen av vilkåret i utlf. § 10-10 siden 2011. Der NAV tidligere måtte utstede bekreftelser på at referansepersonen ikke hadde mottatt sosialhjelp, er praksisen nå at det er tilstrekkelig med en egenerklæring fra referansepersonen selv. Inntektskravet i § 10-8 innebærer et krav om å kunne vise til en registrert inntekt tilsvarende minst 2,7 ganger grunnbeløpet i folketrygden. Dette kravet ivaretar i seg selv underholdskravet.

Vi er enige i at forslaget medførerer regelforenkling.

**4.2** **Deling av kontaktinformasjon**

Endringen i utlf. §§ 4-22 og 19-22 påvirker kommunenes mulighet til å kontakte personer som er pliktig til å gjennomføre tuberkulosekontroll etter forskrift om tuberkulosekontroll § 3-1. Departementet uttrykker at det tidligere har vært ressurskrevende og utfordrende for helsemyndighetene å oppnå kontakt med de aktuelle personene per brev.

Det er noe uklart hvor tidkrevende dette arbeidet med å kontakte de berørte faktisk har vært, og i hvor stor grad den nye endringen vil effektivisere arbeidet.

Uansett mener vi at det er en fordel med en hjemmel som gir helsemyndighetene tilgang på flere kontaktopplysninger enn tidligere – som e-postadresse eller telefonnummer. Dette kan gjøre det enklere å oppnå kontakt, og slike kontaktopplysninger er dessuten tilpasset digitale verktøy kommunen nå har tilgjengelig, slik departementet selv fremhever.

Vi forutsetter imidlertid at håndtering av personopplysninger behandles på en betryggende måte.

\*\*\*

|  |  |
| --- | --- |
| Tor Allstrin  | Øyvind Renslo |
| Et bilde som inneholder linjetegning, utklipp  Automatisk generert beskrivelse | Et bilde som inneholder utklipp, visittkort  Automatisk generert beskrivelse |
| Områdedirektør/Advokat  | Advokat |